আইনি ধাক্কার সম্ভাবনা সত্ত্বেও সুপ্রিম কোর্টে আবেদনের সিদ্ধান্ত নিয়ে মঙ্গলবার তোলপাড় হল তৃণমূল। এই মামলায় রাজ্য সরকারকে জড়ানোর সিদ্ধান্তেই বেশি আপত্তি উঠেছে দলে। সর্বোচ্চ আদালতে নবান্নের এই ‘হেনস্থা’ এড়ানো যেত বলেই মনে করছেন দলের প্রথমসারির একাধিকনেতা। যদিও স্বয়ং মুখ্যমন্ত্রী এদিন শীর্ষ আদালতের রায়কে স্বাগত জানিয়েছেন।
কলকাতা হাইকোর্টে সিবিআই তদন্তের ঘণ্টা দেড়েকের মধ্যেই তা চ্যালেঞ্জ করার সিদ্ধান্ত নেয় নবান্ন। তারপর এ নিয়ে দলের অন্দরে আলোচনার কোনও সুযোগ হয়নি। তৃণমূলে সিদ্ধান্ত গ্রহণের ক্ষেত্রে এই পদ্ধতি ব্যতিক্রমী নয়। কিন্তু এদিন সুপ্রিম কোর্টে প্রত্যাখ্যাত হওয়ার পর দলের অন্দরে চর্চা শুরু হয়েছে। 
তৃণমূলের এক শীর্ষনেতা বলেন, ‘‘বিষয়টি যে জায়গায় পৌঁছল, তাতে বিপদ বাড়ল। পরে এই পথেই সুপ্রিম কোর্টে বিভিন্ন রকম আবেদনের দরজা খুলে গেল।’’‌ তাঁর মতে, হাইকোর্ট তদন্তের নির্দেশ দিয়েছিল। কোনও শাস্তি দেয়নি। সরকার তদন্তে আপত্তি করায় অভিযোগ তোলার সুযোগ পাবে বিরোধীরা। বিজেপি’র রাজ্য সভাপতি দিলীপ ঘোষ এদিনই বলেন, ‘‘হেরো সরকার। সুপ্রিম কোর্টে থাপ্পড় খেয়েছে। রাজ্যপালের কাছে সরকারের অপসারণ দাবি করব।’’ রাজ্যের এক মন্ত্রীর কথায়, ‘‘গাল বাড়িয়ে চড় খাওয়ার দরকারই ছিল না।’’ ‘পয়েন্ট অফ নো রিটার্নে’ যাওয়া উচিত হয়নি বলেও মন্তব্য করেন তিনি। নেতাদের একাংশের দাবি, দলের মনোবল রাখতেই চ্যালেঞ্জ করেছিলেন মমতা।  
সিঙ্গুরের জমি ফেরানোর রায় নিয়ে রাজ্যব্যাপী দলের সাফল্যই প্রচার করেছে তৃণমূল। সেবার তাঁর সাফল্যে সর্বোচ্চ আদালতের ‘সিলমোহর’ বিশেষ গুরুত্বপূর্ণ ছিল মমতার কাছেও। সেই সুপ্রিম কোর্টেই এদিনের এই ধাক্কায় তৃণমূলনেত্রীর ভাবমূর্তি ক্ষতিগ্রস্ত হয়েছে বলে মনে করছেন দলের একাধিক নেতা। 
নারদ-মামলায় অভিযুক্তেরাও সুপ্রিম কোর্টের রায় নিয়ে মন্তব্য এড়িয়েছেন। তৃণমূল সাংসদ সৌগত রায় বলেন, ‘‘এ বিষয়ে কিছু বলব না।’’ সাংসদ সুলতান আহমেদ বলেন, ‘‘আমি সুপ্রিম কোর্টে যাইনি। তাই বলতে পারব না। যা বলার কল্যাণ বন্দ্যোপাধ্যায় বলবেন।’’ আরেক সাংসদ কাকলি ঘোষদস্তিদার বলেন, ‘‘যা বলার দল বলবে।’’